
UVODNA MOLITVA 


Isuse Kriste, Spasitelju naš! Tvoj Križni 
put dovršen je na dan slave i pobjede, u zoru 
Uskrsnuća. Ali je kršćanin Pascal rekao da 
ćeš biti u smrtnoj borbi sve do konca svijeta. 
Kršćani ne bi smjeli spavati kroz to vrijeme. 
Danas mora svaki križni put bilo kojega čo¬ 
vjeka postati plodonosan i otkupiteljski bogat 
upravo tim budnim sjedinjenjem kršćanske 
duše i Tvoga Srca. Molit ćemo Tvoju žalosnu 
Majku da nas predvodi i poučava na križnom 
putu života, kako bismo mogli upoznati zlo i 
pakost svoga srca; prepoznati užas i ponor 
grijeha; otkriti dubinu i snagu, smisao i vri¬ 
jednost Otkupiteljske smrti; besmrtnu ljepo¬ 
tu i sjaj njegova Uskrsnuća. 

U ovo vrijeme koncilske obnove, u ovoj 
godini Marijinih kongresa, neka nas Gospa 
nauči shvatiti i ljubiti Isusa u svim danima, u 
svim djelima, u svim susretima našega života! 

Pjesma: 

STALA PLACUC TUŽNA MATI, 

GLEDALA JE KAKO PATI 
SIN JOJ NA KRIŽ UZDIGNUT! 

DUŠOM NJENOM RAZBOLJENOM, 
RASTUŽENOM, RAŽALJENOM, 

PROLAZIO MAC JE LJUT! 

I POSTAJA 

PROKONZUL PILAT OSUĐUJE NEVINO 
MARIJINO DIJETE NA SMRT 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Bezgrešna duša Naše Gospe, puna prave¬ 
dnosti, svetosti i dobrote, zna što znači osuditi 
Boga. Njezino Dijete, što ga je začela kao Sve¬ 
tinju Svevišnjega, prima osudu zbog ljudskih 
grijeha. Ivan Krstitelj prokazao ga je svijetu 
kao »janje koje oduzima grijeh sa svijeta«. 
Apostol Pavao napisat će tešku riječ, da ga je 
Bog učinio grijehom radi nas. Predanje Sina i 
ljubav Majke započinju novo rođenje svih gre¬ 
šnih na svetost i pravednost. 

Kad bismo mogli shvatiti i prosuditi Isusa i 
sebe! Njegovu svetost i naše zlo! Tko koga 
sudi? Tko koga brani? Tko koga odbacuje? 
Tko koga usrećuje? Pred Majkom Marijom mo¬ 
ramo osuditi sami sebe. Tako ćemo biti ma¬ 
nje nedostojni Isusove šutljive i spasonosne 
ljubavi! 


Pjesma: 

O KOLIKO UCVILJENA 
BJEŠE ONA UZVIŠENA 
MAJKA SINA JEDINOG! 


li POSTAJA 

NAŠ OTKUPITELJ PRIMA NA SE KRIŽ, 

GROZNI ZNAK SRAMOTE 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Marija je Isusu pružala svoje ruke i svoju 
pomoć dok je bio dijete. A sada grešnici sta¬ 
vljaju Isusu na ramena križ i svoje grijehe. Ma¬ 
rija je Isusu rekla: Dajem ti iz ljubavi život! 
Grešnici Isusu viču: Vodimo te na križ i u 
smrt! Isus je primio i čistu ljubav Majke i prlja¬ 
vu savjest svijeta. Kad je osjetio križ na rame¬ 
nima, u Srcu je doživio susret grijeha i milosti, 
zla i praštanja! Mi smo mu svi bili teški, naše 
prljave misli, mrske riječi, pakosna djela pado¬ 
še na njega kao smrtna prijetnja. Ali ga je po¬ 
državala ista ona ljubav koja ga je dovela u 
našu sredinu, ljubav Očeva. I ona druga lju¬ 
bav, koja ga je rodila i nad njim bdjela, lju¬ 
bav Bezgrešne Bogorodice. 

Zašto zatvaram oči pred svojim grijesima? 
Zašto ih stavljam Isusu na ramena? Zašto ne 
pomognem Isusu nositi pročišćenim srcem gri¬ 
jehe druge braće ljudi? 

Pjesma: 

BOL BOLOVA SVE TO LJUĆI 
BLAGA MATI GLEDAJUĆI 
MUKE SLAVNOG ČEDA SVOG! 

III POSTAJA IV POSTAJA 

| P< r-D P MEUA UT ' SUS PADA PO ° TERETOM KRIŽA MAJKA SE IZBLIŽEGA SUSREĆE SA SVOJIM 

I 17MI IrCKMM CIMAM 


Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Marija je materinskim nevinim očima gle¬ 
dala prve Isusove korake. On je tada padao 
na tle kao svako drugo dijete. Bilo je to dra- 
žesno i majka se smješkala. Ali ovo je sada 
pad zrela muža, izmučena, išćuškana, izbiče- 
vana, raskrvarena čovjeka. Pao je pod križem 
muž bola, koji zna za patnju. Pao je zbog na¬ 
šeg pada. Leži na zemlji da nas opomene i pri¬ 
digne nam misli i želje od prolaznosti prema 
neprolaznom, od propadljivosti prema nepro- 
padljivom! Govori nam da je to nešto ljudsko 
kada posrnemo i padnemo, pogriješimo i sr¬ 
cem stradamo. Ali je nešto božanska kada 
ustanemo i pođemo s pouzdanjem dalje. 

Sjetimo se svojih prvih posrtaja. Zašto ni¬ 
smo odmah ustajali i s Isusom išli naprijed? 
Nije li ovo trenutak velike odluke, da ćemo se 
čuvati, koliko je moguće, i malih grijeha? 

Pjesma: 

KOJI ČOVJEK NE Bi PLAKO 
MAJKU BOŽJU VIDEĆ TAKO 
U TJESKOBI TOLIKOJ? 


Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Odavno se Marija spremala za ovaj bolni 
susret. Starac, nadahnuti Šimun, prorekao je u 
hramu, nad malim Djetetom, da će Majka mno¬ 
go trpjeti. Prorok Izaija napisao je u davnini 
da će naš Otkupitelj u sramoti poginuti. Prem¬ 
da je Gospa znala da će Isus dragovoljno ići 
u smrt, kao mati je proplakala kad je vidjela 
kako ga mnoštvo tjera na Kalvariju, s koliko 
bijesa veliki svećenici vuku svoju žrtvu. Bio je 
to za nju udarac mača. A za Isusa - bila je to 
majčinska utjeha i zraka sunca. 

Ovo je trenutak životne pouke. Svaki moj 
susret s Okrvavljenim može biti mržnja, ravno¬ 
dušnost ili ljubav. Možda bih i ja, poput krv¬ 
nika, mogao uživati nad Isusovim mukama, 
kad ne bih osjetio da kraj mene stoji Majka, 
koja hrabri Sina da se za me žrtvuje! Za me, 
za moju slobodu, za moje sinovstvo, za obnovu 
mojega srca i života! 

Pjesma: 

TKO PROTUŽIT NEĆE S CISTOM, 

KADA VIDI GDJE ZA KRISTOM 
RAZDIRE SE SRCE NJOJ? 

V POSTAJA 

PRVA POMOĆ IZMUČENOM ISUSU, 

ŠIMUN IZ CIRENE NOSI MU KRIŽ 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Šimun iz afričke Cirene bio je zatečen 
i preneražen. Prisiliše ga da nosi Neznancu 
križ. Gospa ga je zahvalno gledala i u srcu 
blagoslivljala. Govorila mu je svojim pogle¬ 
dom: Ne uzmiči, pomozi mome Sinu, bit ćeš ra¬ 
dostan! Uvijek je s nama i s Isusom tako: Kad u 
raznim neprilikama života primimo na se dio 
Isusovih muka, kad nadodajemo — kako reče 
Apostol naroda - iz naše duše njegovim pat¬ 
njama; kad našoj braći olakšavamo tegobu 
opstanka, onda nam je ispočetka neobično, 
mučno i bolno. Ali se potom rađa čudesna ra¬ 
dost: pomogli smo Isusu u našoj braći koja 
pate, i svima nam je lakše! Čak i nama koji 
primamo tuđe boli, jer tada nama pomaže sve 
nevolje nositi sam Isus! To je tajna svete sura¬ 
dnje između Bogočovjeka i njegove ljudske 
braće! Marija se veseli kad tako pomažemo 
jedni drugima. 

Pjesma: 

ZARAD GRIJEHA SVOGA PUKA 
GLEDA NJEGA USRED MUKA 
I GDJE BIĆEM BIJEN BI. 


VI POSTAJA 

MILOSRDNO VERONIKINO SRCE BRIŠE KRVAVO 
ISUSOVO LICE 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Tko je Isusu najviše pomogao? Tko ga je 
najdublje utješio? Šimun, primivši na se teret 
Križa? Ili žena Veronika, koja mu je samilosno 
pružila rubac da se obriše? Isus traži od sva¬ 
koga utjehu prema tome koliko može dati. Maj¬ 
ka Marija potiče svako srce na velikodušnost 
i tumači svojim primjerom da Bog nagrađuje 
svako djelo suradnje s Isusom. Marija me kraj 
svete Veronike potiče da vršim sva moguća 
djela milosrđa. Veledušje i praštanje, zauzima¬ 
nje za sirote i potištene, za progonjene i glad¬ 
ne, za izmučene i napuštene. Svaka moja do¬ 
bra riječ, prijateljski pružena ruka, otvoreno i 
bratsko srce pozvat će moga bližnjega, moga 
brata, Krista u mome bratu, da osuši svoj krvav 
i znojan obraz, da utješi svoje rasplakano i ne¬ 
sretno srce. Da mu bude lakše. I njemu i meni! 


Pjesma: 

GLEDA SVOGA MILOG SINA 
OSTAVLJENOG SRED GORČINA, 
GDJE SE S DUŠOM ODIJELI! 

Vil POSTAJA 

ISUSOV NOVI PAD POD KRIŽEM 
POTRESA MAJČINO MARIJINO SRCE 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Puna sućuti i boli gleda Marija kako joj Sin 
iznova pada na zemlju. Rado bi pritrčala, kao 
nekoć u Nazaretu dok je malahan padao. Ra¬ 
do bi ga pridigla i ostala uza nj samo kad bi 
smjela. Ovaj svoj pad prikazuje Isus za naše 
svjesne grijehe i uvrede, kojima vrijeđamo 
Oca i ranjavamo braću. Grijeh je uvijek pad/ 
lom i katastrofa. Čovjeka obori, zarobi, uguši. 
Srce se poput zalutale zvijezde ruši s neba u 
prazninu. Sasvim bi propalo da nad njim ne 
bdije Isusovo Spasiteljsko i Marijino bezgrešno 
Srce. Marija ne napušta grešni ka, kao što nije 
napustila ni svoga Sina dok je umirao za gre- 
šnike. Diže svakoga od nas kao dijete svoga 
srca na novi život. Sveto kajanje i čestita ispo¬ 
vijed, svaka čvrsta životna odluka i spasonosni 
plan oživotvoruju se preko Marijine duše, za¬ 
govora i ljubavi. 

Pjesma: 

VRELO MILJA, SLATKA MATI, 

BOL Ml GORKU OSJEĆATI 
DAJ DA S TOBOM PROCVILIM! 


VIII POSTAJA 

ISUS TJEŠI SKUPINU ŽENA KOJE PLAČU 
NAD NJIM 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Žene su osjećajne, duboko prožete sućuti 
za ljudsku nevolju i bol. Plakale su nad izmu¬ 
čenim Isusom. Sažalila im se divna Isusova 
Majka. Gospa ih je gledala i čula. Razumjela 
ih je i sa Sinom tješila. Marija dobro zna, život 
ju je o tome poučio, da ima velikih i malih ne¬ 
volja, smrtonosnih udaraca i obične bijede. 
Pravo zlo je nešto teže od obične nesreće. To 
je bijeg od svjetla, mržnja na dobrotu, prezir 
ponuđene ljubavi. Zato je potrebno poučiti du¬ 
šu nad čim i nad kim treba žaliti i suze liti. Ne 
treba toliko žaliti nevinoga Isusa, koliko gre¬ 
šne ljude. Oplakati valja naše vlastito zlo, zlo 
svakog pojedinog srca i grijehe naših ljudskih 
zajednica. Naših obitelji, naših skupina, čitava 
svijeta. Ne samo oplakati: to i nije tako teško. 
Zlo treba suzbiti i odlučno ništiti. Time tješimo 
Isusa. 


Pjesma: 

NEKA LJUBAV SRCA MOGA 
GORI SVEĐ ZA KRISTA BOGA, 
DA MU U SVEM OMILIM! 

IX POSTAJA 

POSLJEDNJI PUT PRIJE SMRTI ISUS PADA 
POD TEŽINOM KRIŽA 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Ima, znamo, padova koji srce ranjavaju do 
dna. Ima padova u životu iza kojih smo smr¬ 
skani i mrtvi. Ima padova bez novog pridiza- 
nja. Isus je pao treći put, osramoćen, prezren 
i izrugan. Time je priznao, pred očima svoga 
Oca i svoje Majke, da je slab kao svaki čovjek. 
Time je izmjerio do kraja naše izdaje i naše 
sablazni. Koliki među nama padnu da se više 
ne dignu? Koliki griješe i odlaze od Boga bez 
povratka? Koliki se zauvijek gube? Marija gle¬ 
da Isusa na zemlji i u prašini. Gospa shvaća 
da je to trenutak iscrpljenosti prikazan za one 
koji ostaju trajno u blatu i nepopravljivoj ne¬ 
vjeri. Moli za njih, zove ih, dolazi k njima. Ako 
zalutale savjesti odbiju i Mariju, što im pre- 
ostaje osim posljednje odbačenosti i vječnoga 
bola? Kakva je sreća za svakoga od nas što 
'se može spasiti po Mariji i onda kad je naiz¬ 
gled sve propalo! 

Pjesma: 

RANE DRAGE, MAJKO SVETA, 

SPASA ZA ME RAZAPETA 
TISNI USRED SRCA MOG! 


X POSTAJA 

ISUSA SRAMOTE SVLAČEĆI S NJEGA ODIJELO 

Klanjamo Ti se, Krtste, i blagosivamo Te! 

Jer si svojim svetim Križem otkupio svijet! 

Marija uzdrhtana gleda kako joj sramote 
nevino Dijete. Svlače odijelo s onoga tijela što 
ga je u Nazaretu začela, u Betlehemu rodila i 
primila u topli naručaj. Ona je to tijelo hra¬ 
nila, prala, odijevala i čuvala. Ljubila ga je 
kao krv svoga srca, ljubav svoje duše, brata 
svih nesretnih ljudi. Sad ga na očigled svijetu 
osramotiše, pokazujući golotinju vlastite duše. 
U tom trenutku Gospa tiho moli kao i njezin 
Isus za nebrojene ljude koji ne cijene svoga ti¬ 
jela. Koji obeščašćuju udove te divne katedra¬ 
le u kojoj želi stanovati Duh Sveti. Koji predaju 
svoje udove grijesima, nagonima, strastima. I 
u našim danima Gospa će pozivati na pokoru, 
kako bismo samozatajom nadvladali buntovno 
tijelo i pomogli svima koje tijelo muči. Naše 
je tijelo nešto sveto, kad nam sam Isus daje 
svoje tijelo za posvetu naše duše i našega 
tijela. 

Pjesma: 

NEKA DOĐU I NA MENE 
PATNJE ZA ME PODNESENE 
SINA TVOGA RANJENOG! 

XI POSTAJA 

KRVNICI PRIBIJAJU ISUSOVO TIJELO NA DRVO 
KRIŽA 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Svaki čavao koji prolazi kroz Isusove ruke 
i noge Gospa osjeća duboko u svom ranjenom 
srcu. To je njezina baština. U tome je njezina 
suspasiteljska uloga. Upravo je zato rodila svo¬ 
ga Sina. Marija je nalik na Abrahama. Poput 
njega, u punini vjere, u mraku i neopisivoj boli, 
prinosi žrtvu za nepravde i zla koja usmrćuju 
čovjekovu dušu. Zapravo, na Kalvariji zajedno 
rade na našem spasenju Otac i Sin i Majka u 
neopisivom Duhu Ljubavi. Otac nebeski i Maj¬ 
ka Marija pomažu Isusovu bratsku ljubav da 
do kraja izvrši djelo Otkupljenja. Kako malo 
mislim na to da svaka moja luda misao i ružna < 

riječ, pogled iz mržnje i gesta iz osvete zabija 
čavao u biće moga brata? Možda će me pri¬ 
sutnost Majke Boli suspregnuti da više ne vrije¬ 
đam ni Boga u svojoj braći, ni svoju braću * 

pred pravednim Bogom. 

Pjesma: 

DAJ Ml S TOBOM SUZE LIVAT, 

RASPETOGA OPLAKIVAT, 

DOK NA SVIJETU BUDEM JA. 


XII POSTAJA 

ISUS UMIRE IZ LJUBAVI NA VJEŠALSMA KRIŽA 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Marija, Službenica Gospodnja i Suradnica 
spasenja, prisustvuje krvavom podizanju. Isus, 
živa Hostija svijeta, koju je pod Gospinim sr¬ 
cem pripremio Duh Sveti, visi na gredama kri¬ 
ža, između neba i zemlje, vežući u Novi Savez 
presvete Krvi Oca i braću! U svojim posljed¬ 
njim riječima, zagonetnim obrascima krvave 
liturgije Križa, Isus ima na umu Oca, Majku i 
braću. Morao bih i ja kod svakog podizanja 
gledati Tajnu očima i ljubavlju Majke Marije. 
Pred Isusa moram iznijeti grijehe svijeta i svoje 
savjesti. Preko Isusa moram tražiti milost po- 
sinjenja kroz oproštenje. Isusu moram obećati 
svoju suradnju za otkupljenje čovječanstva. 
Hoću li ikad moći procijeniti što za mene znači 
Isus na Križu i Majka pod križem, koja u ovom 
sudbonosnom času postaje Roditeljica moga 
milosnog života!? 


Pjesma: 

U TVOM DRUŠTVU UZ KRIŽ STATI, 
S TOBOM JADE JADOVATI 
ŽELJA Ml JE JEDINA. 

XIII POSTAJA 

MRTVOG ISUSA POLAŽU NA KRILO 
ŽALOSNOJ MAJCI 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Ova postaja kao da nas vodi opet u Betle¬ 
hem. U Betlehem velike tuge. Marija drži na 
nevinim materinskim rukama Dijete koje je 
izgorjelo u vatri ljubavi i ušlo u studen smrti. 
Kako je potresena dok grli Sina u kome više 
ne kuca srce . .. Marija ga gleda i razumije da 
je sada sve dovršeno. Prikazana je žrtva koja 
svakom čovjeku pribavlja svjetlo, toplinu, mi¬ 
lost i ljubav. Oproštenje više nije samo obeća¬ 
nje, spasenje je stvarnost. Otac nebeski nije 
nekakav strah, on je najživlja nada. Ovo je za 
Isusa veliki životni sabat, sveti trenutak počin¬ 
ka. Sad i on smije odahnuti nakon preteške mu¬ 
ke i borbe. U grobu će tijelo dočekati svoj tri¬ 
jumf i slavu. Ali od ovog će trenutka svaka du¬ 
ša moći doći k Isusu i onda kad joj se posve¬ 
ma smrkne, kad stigne na rub samoga groba, 
na granicu same smrti. Mrtvi Isus jamči da je 


i u tajni smrti nešto golemo, kad je sam Božji 
Sin osjetio kako je trebalo umrijeti i ući u slavu! 
I za nas bi bila milost u takvom času preminuća 
pasti na ruke Majci Mariji! 

Pjesma: 

KRUNO DJEVA, DJEVO DIVNA, 

BUDI MENI MILOSTIVNA, 

DAJ Ml S TOBOM DIJELIT PLAČ! 

XIV POSTAJA 

MARIJA PRATI SVOGA SINA SVE DO GROBA 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

U maloj tihoj povorci od križa do groba ide 
i Gospa. Ali u mraku koji su spustio nad Jeruza¬ 
lem i ustrašio njegove stanovnike, Marija gleda 
kako probija svjetlo. I u potresu koji je uzne¬ 
mirio kamenje i grobove, Marija osjeća snagu 
i sigurnost koju donosi Isusova smrt. Grob nje¬ 
zina Sina i nov je i privremen. Uskoro će biti 
opet otvoren i prazan. Tako to mora biti, jer 
Bog pobjeđuje ništavilo, život nadvladava 
smrt. Isus će ući dragovoljno u druge stanove, 
napunit će svetohraništa, boravit će u srcima. 
Ali to neće biti mrtvi, nego živi Isus! Marija sve 
bolje shvaća a i nas, djecu svoju, poučava da 
će i svi drugi ljudski grobovi - znakovi rastan¬ 
ka i tuge - jednog dana biti otvoreni. Iz tih 
tamnih zatvora Bog će izvesti na sud i u vječ¬ 
nost sva utamničena i mrtva tijela, da dožive 
proslavu ili odbačenje. Radi toga posljednjeg 
susreta u slavi svatko mora proći krvavim Pu¬ 
tem Križa! 

Pjesma: 

DAJ Ml NOSIT PO SVE DANE 
ISUSOVU SMRT I RANE, 

OSJEĆATI MUKA MAC! 


XV POSTAJA 

(PRED SVETOHRANIŠTEM) 

MARIJU POZDRAVLJA SIN U ZORI 
USKRSNOG DANA 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

i 

Isus je prvijenac od svih usnulih, koji su do¬ 
živjeli dah vječnog i neumrlog života. Njegova 
Majka ima pravo da ga prva vidi i pozdravi! 
Ako je kraj Križa primila svoje Dijete kao nekoć 
u Betlehemu, ovo je danas novost i čudo kao 
ono bogojavljensko u Nazaretu! Tada je srcem 
primila na stan Božje Dijete, a sada u svoj 
zagrljaj prima Uskrslog Otkupitelja svijeta! 
* Njezin Sin više neće poznavati umiranja, smrt 

nad njim neće vladati! Postat će trajna i živa 
Prisutnost među mnogom braćom. Osnovat će 
, i bogatiti obitelj Božju na zemlji, okupljenu oko 

svojih oltara i oko srca svoje Majke! Uskrsnuće 
ostaje za vjerna srca ne samo vrhovni dokaz 
vjere, nego prije svega i nadasve jamstvo 
čovjekove besmrtne sreće. Isus je otvorio put 
u domovinu, Isus je osigurao stanove za svaku 
osobu u Božjoj obitelji, Isus je ostavio sebe živa 


13 

u sakramentu jedinstva i besmrtne brige za nas. 

Naša je zahvalnost premalena, kao što je naš 
nehaj prema Njemu i njegovoj Majci pregolem 
i vrijedan kazne. 

Pjesma: 

KADA DOĐU SMRTNI ČAŠI, 

KRISTE BOŽE, NEK ME SPASI 
MAJKE TVOJE ZAGOVOR! 

! 


I 

1 

ZAVRŠNA MOLITVA 

Majko žalosna, Majko Golgote, Majko utje¬ 
he! Hvala Ti što si nas predvodila i jačala na 
Križnom Putu! Pokazala si nam snagu srca, 
otkrila nam tajnu ustrajne ljubavi, pribavila 
nam s Isusom čudo spasenja. U životu svakoga 
od nas bit će krvavih postaja, bit će posrtaja i 
padova, bit će sramote i nažalost bit će izdaje! 
Ali neće biti očaja niti odbačenosti! Neće biti 
proklete osame niti posljednjeg mraka. Tvoj 
i naš Isus, jednostavno dobar i milosrdan, 
otvorit će nam bezdane svoga Srca, tajnu i 
snagu svoga zagovora! A Ti ćeš mu, Djevice i 
Majko, preporučiti naše duševne i tjelesne 
napore, naše privatne tragike i zajedničke ja¬ 
de, kako bi nas okrijepio Tvoj zagovor i usre¬ 
ćila njegova bijela Milost! 

U ovoj godini Tvojih Kongresa ova je mo¬ 
litva još potresnija. Ona obuhvaća sav naš 
vjerni narod, koji bi želio posvjedočiti, kao 
nikad prije, da nije izgubljen, jer ima nadu! 
Ima Tebe, srce svoga srca, dušu svoje duše, 
ljubav svoje ljubavi! 

Pjesma: 

KAD MI ZEMLJA TIJELO PRIMI, 

DUŠU ONDA UZMI TI MI 
U NEBESKI BLAŽEN DVOR! 

NA KRIŽNOM PUTU 
S NAŠOM GOSPOM 




MOLITVA PRIJE KRIŽNOG PUTA 


U naše vrijeme tako se malo cijeni žrtva 
davno prikazana. Zaboravlja se da smo cije¬ 
nom Krvi spašeni i da je Križ postao izvor spa¬ 
senja. Želimo obnoviti svoju ljubav prema Ras¬ 
petom Učitelju i u duhu ga pratiti na putu do 
Kalvarije. Da bi naša pobožnost bila što dub¬ 
lja, zamolimo Mariju, Majku boli, da nas uvede 
u što bolje razumijevanje Kristove žrtve i naših 
svakodnevnih umiranja. 



I. ISUSA OSUĐUJU NA SMRT 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

»Bolje je da umre jedan čovjek za narod« 1 , 
»Uzmi, uzmi, propni ga« 2 . Osuda je izrečena. 
On koji je prolazio svijetom čineći dobro sada 
je osuđen. Dostojanstveno i mirno stoji pred 
svećeničkim glavarima. I mi smo učestvovali u 
ovoj osudi svojim grijesima, svi osim jedne - 
Bezgrešne Djevice, njegove i naše Majke. 

POMOLIMO SE 

Djevice i Majko, ti si u životu doživjela sli¬ 
čno. Trpjela si osuđena od nazaretskih dje¬ 
vojaka, svojih vršnjakinja, koje nisu shvaćale 
tvoje poslanje. Ali ti si poput Isusa prihvatila 
Očevu volju. Izmoli to i nama. 


II. ISUS UZIMA NA SE KRIŽ 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

»A on je naše bolesti ponio, naše je boli na 
se uzeo. Jer sam se ponudio na smrt da grijehe 
mnogih ponese na sebi i da se zauzme za zlo¬ 
čince .« 3 

Da, sasvim svjesno prima križ da nas spasi. 
I Gospa je svjesno i slobodno rekla: »Ecce ... 
fiat...«, te tako preuzela ulogu u otkupitelj- 
skom djelu. A mi? Kako mi prihvaćamo svoje 
poslanje, Očevu volju? 

POMOLIMO SE 

Draga Gospo, ti si svojim fiat - neka bude 
- posve svjesno primila križ te tako sudjelo¬ 
vala u nošenju križa našeg Spasitelja. Izmoli i 
nama velikodušnost istinskog i svjesnog prihva¬ 
ćanja patnje, ako je to Očeva volja. 


1 Ivan 18, 14. _ 

2 Ivan 19, 15. 3 i z . 53, 4. 12. 

III. ISUS PADA PRVI PUT POD 
KRIŽEM 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

»Ne udaljuj se od mene, Bože, blizu je ne¬ 
volja a nikog nema da mi pomogne .« 4 Osam¬ 
ljen na putu boli ruši se pod težinom križa. Lju¬ 
bav prema čovječanstvu, želja da nam bude 
posve blizu i da nas podigne ispunja ga sna¬ 
gom pri ovom padu. Marija, Nova Eva, blizu 
je Spasitelju. Ona dobro razumije ovaj pad, 
ovo spuštanje Boga do čovjeka. 

POMOLIMO SE 

Majko naša, izmoli nam svojim moćnim 
zagovorom iskreno suosjećanje s onima koji 
su pali. Po nama budi im ponovno blizu. Po- 
mozi da se podignu iz svojih slabosti. 


4 PS. 22, 12. 

IV. ISUS SUSREĆE SVOJU SVETU 
MAJKU 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Susrela su se dva pogleda, dva srca koja u 
ovom času trpe za istu stvar. Novi mač boli 
prolazio je Gospinom dušom. »Prezren bijaše, 
odbačen od ljudi, čovjek boli, vičan patnjama 
od kog svatko lice otklanja «, 5 a Gospa u nje¬ 
mu prepoznaje »najljepšeg među sinovima 
ljudskim«. 

POMOLIMO SE 

Majko, pomozi nam da Isusa prepoznamo 
u svojoj braći čije su duše iznakažene ranama 
grijeha i da im poput tebe pogledom i suo¬ 
sjećanjem budemo ohrabrenje i pomoć. 


5 Iz. 53, 3 

V. ŠIMUN CIRENAC POMAŽE 
ISUSU NOSITI KRIŽ 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

»Dok su ga vodili, uhvatiše nekoga Šimuna 
Cirenca, koji je dolazio iz polja, te na njega 
stavile križ da ga nosi za Isusom .« 6 »On Bo¬ 
žanske naravi nije se ljubomorno držao svoje 
jednakosti s Bogom, nego se nje lišio uzevši 
narav sluge i postavši sličan ljudima .« 7 Stoga 
ga ovdje susrećemo posve nemoćnog, toliko 
nemoćnog da mu je potrebna pomoć jednog 
čovjeka kojega moraju prisiliti da mu pomogne 
nositi križ. A on nama za pomoćnicu daje svo¬ 
ju Majku. Kolika ljubav i nesebičnost Božjeg 
darivanja! 

POMOLIMO SE 

Marijo, Pomoćnice kršćana, pomozi nam da 
se svi međusobno pomažemo u duhu jedinstva 
i nesebičnosti. 


7 F'il. 2, 6 
6 Lk. 23, 26 

VI. VERONIKA PRUŽA ISUSU 
RUBAC 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Kako je hrabra ova žena! Ne boji se okrut¬ 
nosti rimskih vojnika i protivničkih poklika »za¬ 
služio je smrt, propni ga, propni«. Pruža mu 
rubac da otare svoje krvavo lice. Susretljivost 
i nježnost ženske duše ... A Gospa . ..? Što mu 
je ona pružila? Svu sebe. »Evo službenice Gos¬ 
podnje, neka mi bude po tvojoj riječi «. 8 »Blago 
tebi što si vjerovala « 9 i što si se potpuno dala 
Bogu. 

POMOLIMO SE 

Kraljice Djevica, pogledaj današnje djevoj¬ 
ke i majke koje su se iznevjerile svojim ideali¬ 
ma. Treba nam Veronikine odvažnosti i njež¬ 
nosti, a tvoje vjere i predanja u službi Bogu i 
braći ljudima. Izmoli našem narodu što više 
1 takvih nesebičnih duša. »Podaj im osjećaj 

za evanđeoskom savršenošću i za darivanjem 
sebe u službu Crkve i svoje braće koja trebaju 
njihovu pomoć i njihovu ljubav .« 10 

8 Lk. 1, 38 

9 Lk. 1, 45. Si. 

10 Iz molitve Pavla VI za zvanja. 

VII. ISUS PADA DRUGI PUT 
POD KRIŽEM 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

»Ljubavlju vječnom ljubim te« 11 , poručuje 
ovim padom Krist, naš Otkupitelj, svakom poje¬ 
dinom od nas. Po Mariji koju nam daje za 
Majku ponavlja to isto danas. A kako smo mi 
često hladni i nemamo ljubavi ni za Boga ni za 
čovjeka. Kada trpimo, najčešće se zatvorimo u 
sebe umjesto da proširimo svoje srce na čitav 
svijet. 

POMOLIMO SE 

Majko Kristova! Čitav tvoj život bio je ne¬ 
prestana usluga drugima i onda kad si najviše 
trpjela. Pomozi nam da shvatimo smisao žrtve 
i da je velikodušno prikažemo za druge. 


11 Jer. 31, 3. 

VIII. ISUS TJEŠI JERUZALEMSKE 
ŽENE 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

»Za njim je išlo mnoštvo naroda i žena 
koje plakahu i naricahu za njim. Isus se okrenu 
prema njima te reče: ,Kćeri jeruzalemske, ne 
plačite nada mnom, nego nad sobom plačite i 
nad djecom svojom .« 12 Kolika sloboda Isu¬ 
sova Srca! I opet više misli na nas nego na 
sebe. Mi imamo nad čim plakati, Gospa nam 
je to pokazala u Sirakuzi. Zagledajmo se u ta 
dva srca koja nas ljube i koja nam žele po¬ 
moći. Odlučimo u ovoj korizmi da ćemo početi 
novi bolji život poslije skrušene ispovijedi. 

POMOLIAAO SE 

O Marijo, Utočište grešnika, primi naša 
srca ranjena grijesima, operi ih u krvi svoga 
Sina i prikaži Ocu za »početak boljega svijeta«. 


12 Lk. 23, 27. 

X. ISUSA SVLAČE 


IX. ISUS PADA TREĆI PUT 
POD KRIŽEM 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

»Ne bijaše na njem ljepote ni sjaja da bi¬ 
smo se u nj zagledali, ni ljupkosti da bi nam; 
se svidio .« 13 »Od svih sinova koje je podigao- 
ne bijaše nikog da ga pridrži .« 14 Da, ne bijaše- 
nikog tko bi u ovom času velike nemoći i boli 
bio uz Isusa osim nje - Djevice vjerne koja gai 
je pratila izdaleka. 

POMOLIMO SE 

Djevice vjerna, ne dopusti da se iznevjeri¬ 
mo tolikim milostima koje smo primili po tvom 
Sinu. Izmoli odvažnosti onima koje tvoj Sin 
poziva da ga slijede, a Svetom Ocu, bisku¬ 
pima i svećenicima izmoli ustrajnost i vjernost 
do kraja. 


Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

»A ja, crv sam, a ne čovjek, ruglo ljudi i 
naroda prezir .« 15 »Zašto ne nađoh nikoga kad 
sam došao? Zašto se ne odazva nitko kad sam 
zazvao ?« 16 »Ne boj se, nećeš se postidjeti, ne 
srami se, nećeš se crvenjeti «, 17 jer za naše gri¬ 
jehe sve to podnosiš. Majko neoskvrnjena, sa¬ 
mo ti nisi prouzročila Spasitelju ovaj sramotni 
prizor. Svi smo mi sudjelovali svojim grijesima 
kod trganja haljina s ovog presvetog Tijela. 
Oprosti nam. Gospodine. 

POMOLIMO SE 

Majko prečista, i danas ponovno sudjeluje¬ 
mo kod trganja haljina s Isusova Tijela. Poga¬ 
žen je ideal čistoće. Marijo, vrati našoj mladeži 
idealizam i ljubav prema onome što je čisto, što 
oplemenjuje i osvaja Božje i ljudsko srce. 


13 IZ. 53, 2b. 

14 Iz. 51, 18. 

15 Ps. 22, 7. 

16 IZ. 50, 2. 

17 Iz. 54, 4. 

XI. ISUSA PRIBIJAJU NA KRIŽ 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

»Probodoše mi ruke i noge, sve kosti svoje 
prebrojiti mogu .« 18 »U provali srdžbe sakrih na 
čas od tebe lice svoje, a I’ u ljubavi vječnoj smi- 
lovah se tebi .« 19 Isus prikovan na križ lišen je 
svega. Uči nas s kakvom ravnodušnošću i ne- 
sebičnošću moramo raditi ako želimo biti apo¬ 
stoli među ljudima. Odjek čekića odjekuje Go¬ 
spinom dušom. Raspet je onaj za kojeg je pro¬ 
rekao starac Šimun: »Ovaj je određen za pro¬ 
past i uskrsnuće mnogih u Izraelu, za znak ko¬ 
me će se protiviti, a tebi će samoj mač probosti 
dušu da se otkriju nakane mnogih srdaca .« 20 

POMOLIMO SE 

»Djevice Marijo, ti koja si gledala Isusa 
kako se sprema za svoju zadaću i napreže sve 
snage svoga bića za ljude, daj nam osjećaj 
njegova srca, žar njegove mladosti, prodor¬ 
nost njegova razuma, snagu njegove volje, da 
se potpuno dademo u službu ljudi. 


18 PS. 22, 17b. 

19 Iz. 54, 8. 

20 L,k. 2, 34—35. 


XII. ISUS UMIRE NA KRIŽU 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

»Za kratak trenutak ostavih tebe, al’ u su¬ 
ćuti velikoj opet ću te prigrliti« 21 . Isusove riječi: 
»Bože moj, Bože moj, zašto si me ostavio «, 22 
izraz su najveće napuštenosti. Udubimo se u 
ovo umiranje ... Da li je Isus uistinu sam? Po¬ 
gledajmo pod križ. Tu nalazimo nju - Majku 
koja sluša ovaj vapaj Božjeg Sina. Njezino je 
srce razapeto zajedno s njim. Tu ona rađa nas. 
»Ženo, evo ti sina«, »sine, evo ti majke «. 23 U 
času najveće osamljenosti i patnje on misli na 
nas i ostavlja nam Majku. Da li smo svjesni 
koliku smo dragocjenost primili? Uzmimo je 
za svoju Majku. »Svršeno je, nakloni glavu i 
predade duh .« 24 

POMOLIMO SE 

Djevice hvale dostojna, uzmi nas u zaštitu 
u ovim teškim trenucima povijesti. Riječima 
»evo ti sina« označeno je tvoje mesijansko maj¬ 
činstvo u Crkvi. Majčinskom brigom pobrini se 
za Petrovu lađicu i vodi je u sigurnu luku vječ¬ 
nosti. 


21 IZ. 54, 7. 

22 PS. 22, 2. 

23 Iv. 19, 26—27. 

24 Iv. 19, 30. 

XIII. ISUSA SKIDAJU S KRIŽA 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

Mrtvo Tijelo skinuše s križa. Kamo će ga po¬ 
ložiti, ako ne u krilo Majke. Otac nam je dao 
Isusa po Mariji, i sada ga Marija vraća Ocu. 
To je slika našeg puta do Isusa, i Isusova pu¬ 
ta k nama. Po Mariji k Isusu. 

POMOLIMO SE 

»Vrata nebeska« s pravom nazivamo nebe¬ 
sku Majku. I ova bol koju si oćutila ti, Majko 
Božje milosti, kad si primila mrtvo Tijelo svo¬ 
ga Sina, bila je prikazana za nas. Primi našu 
zahvalnost i kao uzvrat Ocu zajedno sa svojim 
Sinom prinesi i nas. 


XIV. ISUSA STAVLJAJU U GROB 

Klanjamo Ti se, Kriste, i blagosivamo Te! 

Jer si svojim svetim Križem otkupio svijet! 

»Josip iz Arimateje i Nikodem uzeše Isu¬ 
sovo tijelo, pomazaše ga, obviše platnom i po- 
ložiše u novi grob u koji još nitko ne bijaše 
položen .« 25 Izmučeno tijelo je sahranjeno. Isu¬ 
sovi učenici iskazali su posljednju ljubav Ras¬ 
petom Učitelju. Marija ostaje sama i proživ¬ 
ljava strahotu zadnjih dana svog Sina. Ali već 
se nazire zora uskrsnuća. »Žrtvuje li život svoj 
za naknadnicu, vidjet će potomstvo, produžit 
će sebi dane i Božja će se volja po njemu ispu¬ 
niti .« 26 Odahnimo, jer se bliži proslava našeg 
Otkupitelja. 

POMOLIMO SE 

Marijo, Majko Isusova i Majko naša, budi 
prisutna u našim umiranjima. Pokaži nam kako 
da se u našem životu ostvari sudbina »pšenič¬ 
nog zrna«. 


38 


25 Iv. 19, 38—41. 

26 IZ. 53, 10b. 

MOLITVA NAKON KRIŽNOG PUTA 


Marijo, iz dubine duše mi ti poklanjamo 
svoje živote sa svim iskušenjima i nevoljama 
koje će nas susresti na putu. Primi ih, posveti 
ih, oplodi ih i dag im otkupiteljsku vrijednost. 
Daj nam kršćansko primanje boli. Nauči nas 
da nosimo svoj križ svaki dan i da slijedimo 
tebe s plemenitom voljom za pokoru svojih gri¬ 
jeha i grijeha ljudskog roda. Daj nam bratsko 
srce za sve koji trpe. Nadahni nam riječi utje¬ 
he, djela milosrđa, što oni od nas očekuju. Ti, 
koja si s Isusom po križu spasila svijet, daj svo¬ 
jim učenicima milost da privode k tebi svoju 
braću, slomljenu pod težinom života, da kad 
završimo svoju zadaću na ovom svijetu pošto 
smo ponizno podnosili nevolje u službi bliž¬ 
njega, zaslužimo doći u vječnu radost Oca, Si¬ 
na i Duha Svetoga. Amen. 

(Prema A. M. Couvreur) 

